| *Magi: The Labyrinth of Magic (Magi)* |
| --- |
|  |
| **Genre** | fantasia, seikkailu, toiminta |
| Manga |
| **Tekijä** | Shinobu Ohtaka |
| **Julkaisija** | Japani Shogakukan |
| **Sarjajulkaisulehti** | Japani Weekly Shōnen Sunday |
| **Ensimmäinen painatus** | 3. kesäkuuta 2009 – 11. lokakuuta 2017 |
| **Kirjojen lukumäärä** | 37
 |
| TV-anime |
| **Ohjaaja** | Koji Masunari |
| **Studio** | A-1 Pictures |
| **Lähetyskanavat** | Japani JNN (MBS) |
| **Alkuperäinen lähetyskierros** | 7. lokakuuta 2012 – 30. maaliskuuta 2014 |
| **Jaksojen määrä** | 50
 |
| Manga: *Adventure of Sinbad* -spin-off |
| **Tekijä** | Shinobu Ohtaka (tarina)Yoshifumi Ohtera (taide) |
| **Julkaisija** | Japani Shogakukan |
| **Sarjajulkaisulehti** | Japani Weekly Shōnen SundayJapani Ura SundayJapani MangaONE |
| **Ensimmäinen painatus** | 18. toukokuuta 2013 – 25. huhtikuuta 2018 |
| **Kirjojen lukumäärä** | 19
 |
| TV-anime: *Adventure of Sinbad* -spin-off |
| **Ohjaaja** | Yoshikazu Miyao |
| **Studio** | Lay-duce |
| **Lähetyskanavat** | Japani JNN (MBS, TBS, CBC, BS-TBS) |
| **Alkuperäinen lähetyskierros** | 23. huhtikuuta 2016 – 2. heinäkuuta 2016 |
| **Jaksojen määrä** | 13
 |

**Magi: The Labyrinth of Magic** (jap. マギ *Magi*) on japanilainen mangasarjakuva, jonka on käsikirjoittanut ja kuvittanut Shinobu Ohtaka. Mangaa julkaistiin kesäkuusta 2009 lokakuuhun 2017 yhteensä 37 pokkarin verran. A-1 Picturesin tekemää animesovitusta *Magi: The Labyrinth of Magic* alettiin näyttää lokakuussa 2012, ja toinen kausi *Magi: The Kingdom of Magic* alkoi lokakuussa 2013.

Spin-off -mangaa *Magi: Adventure of Sinbad* (マギ シンドバッドの冒険 *Magi Shindobaddo no Bōken*) julkaistiin toukokuusta 2013 huhtikuuhun 2018. Sen käsikirjoitti Ohtaka ja kuvitti Yoshifumi Ohtera. Spin-offiin perustuvia animejaksoja tehtiin aluksi kuusi, kunnes niistä julkaistiin 12 jakson mittainen tuotantokausi huhtikuussa 2016.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Aladdin, lyhyt ja sinihiuksinen pikkupoika, on tietämättään yksi kuninkaita valitsevista magi-noidista. Aladdinin paras ystävä Ugo on jinni, sininen henkiolento, jonka Aladdin kutsuu luokseen soittamalla huiluaan. Matkallaan Aladdin kohtaa Alibaba Saluja -nimisen nuorukaisen, jonka unelmana on tutkia läheistä Amon-labyrinttia ja rikastua viemällä sen aarteet. Labyrintissa kaksikko törmää kaupungin hallitsijaan Jamiliin ja tämän kahteen orjaan. Myös Jamil tahtoo labyrintin voiman itselleen, mutta menehtyy toisen orjansa kanssa labyrintin lopulta upotessa takaisin maan alle. Vain Aladdin, Alibaba ja orjatyttö Morgiana selviävät, Alibaba saa itselleen Amon-jinnin tulivoimat ja Morgiana pääsee vapaaksi. Labyrintti pakottaa kolmikon erilleen, mutta he kohtaavat myöhemmin uudestaan Alibaban kotimaassa Balbaddissa. Balbaddin edesmenneen kuninkaan poikana Alibaba haluaa pelastaa velkaantuneen kuningaskunnan, jossa rikkaiden ja köyhien välinen kuilu kasvaa. Hän liittyy lapsuudenystävänsä Cassimin slummeissa perustamaan jengiin, joka haluaa taistella yläluokkaa vastaan. Balbaddissa sankarit kohtaavat myös Sindrian kuningas Sindbadin, joka on vierailulla maassa, sekä pahansuovan Al-Thamen -järjestön ja tähän kuuluvan toisen magi, Judarin.

Al-Thamenin juonien vuoksi Balbadd päätyy sisäisten konfliktien myötä sankarien ponnisteluista huolimatta nopeasti laajenevan Koun keisarikunnan vallan alle. Kuningas Sindbad kuitenkin kutsuu Aladdin, Alibaban ja Morgianan kuningaskuntaansa, jotta Aladdin voisi harjoitella taikuutta, Alibaba jinnivoimien käyttöä ja Morgiana taistelemista. Sindriaan saapuvat myös Koun prinssi Hakuryuu ja prinsessa Kougyoku. Balbaddin ja Koun välisestä tilanteesta huolimatta Alibaba ystävystyy molempien kanssa. Hakuryuu liittyy Aladdinin, Alibaban ja Morgianan seuraan, kun nämä lähtevät valtaamaan Zagan-labyrinttia, ja saa itselleen Zagan-jinnin kasvivoimat. Kougyoku taasen pääsee kokeilemaan omia vesijinnivoimiaan Sindbadia vastaan. Sindbadilla on hallussaan ennätykselliset seitsemän jinniä, ja hän käyttää äänijinni Zeparin voimaa Kougyokuun.

Lopulta päähahmojen tiet eroavat jälleen, kun Alibaba lähtee Reimiin gladiaattoriksi, Aladdin Magnostadtiin noitakouluun ja Morgiana etsimään kotimaataan Kathargoa. Hakuryuu ja Kougyoku palaavat Kouhun keisarin hautajaisiin. Ennen tätä muut saavat kuulla Hakuryuulta tarinan, kuinka Koun keisarinna ja Hakuryuun äiti on murhaaja, joka tappoi ensimmäisen aviomiehensä ja kaksi poikaansa; siis Hakuryuun isän ja veljet. Hakuryuu vannoo vielä mestaavansa äitinsä kostoksi. Aladdinista tulee Magnostadtissa vaikeuksien jälkeen voimakas noita, mutta hän joutuu salaamaan olevansa magi. Hän tapaa siellä toisen voimiaan salaavan pojan, Tituksen, joka on magi Scheherazaden omasta kehostaan tekemä kopio. Aladdin ja hänen uudet ystävänsä Titus ja Sphintus saavat selville noitakaupungin pimeän puolen, kun he löytävät maan alta satoja tuhansia tavallisia ihmisiä, joiden elämänvoimaa noidat käyttävät hyväkseen taatakseen taikakalujensa toimivuuden maan pinnalla. Magnostadt suistuu myös sotaan Reimin kanssa, ja juuri kun tilanne ehtii saavuttaa aselevon, myös Koun armeija saapuu paikalle aikomuksenaan vallata Magnostadt. Magnostadtin mahtavan noidan ja koulun rehtorin sisään kertyy silloin niin paljon pahaa voimaa, mustaa rukhia, että siitä muodostuu valtava hirviö, joka yrittää vetää taivaalta alas maahan mustan jumalan. Mustan jumalan kosketus tuhoaisi koko maailman, joten Alibaba, Reimin sotilaat, joilla on jinnivoimia, sekä Koun prinssit ja prinsessat, joilla on kaikilla vähintään yksi jinni, liittoutuvat voittaakseen hirviön. Hakuryuu ei tule taisteluun. Myös Morgiana sekä Sindbad liittolaisineen saapuvat auttamaan, ja Scheherazade luovuttaa viimeiset taikavoimansa sankareiden hyväksi. Lopulta he onnistuvat, mutta taivaaseen jää aukko. Titus ottaa Scheherazaden paikan uutena magina.

Aladdin kutsuu koolle Sindrian, Reimin ja Koun johtajat, sillä hän haluaa varoittaa heitä. Aladdin paljastaa olevansa kotoisin toisesta, jo tuhoutuneesta maailmasta nimeltään Alma Torran. Siellä noidat olivat aluksi taistelleen David-nimistä noitaa vastaan, joka yritti alistaa kaikki maailman lajit ihmisten orjiksi. Alma Torran kuitenkin tuhotui, kun noidat alkoivat taistella keskenään, ja noita Arban joukot, eli Al-Thamen, saivat kutsuttua mustan jumalan alas maahan. Ugo sekä Aladdinin isä Solomon saivat kuitenkin jumalallisia voimia itse, ja Ugo loi uuden maailman, jonne Aladdin oli nyt myöhemmin siirtynyt vietettyään varhaislapsuutensa ulottuvuuksien välissä Ugon kanssa. Aladdin pyytää maiden johtajia ottamaan aselevon, jota Al-Thamenin uhka saadaan kukistettua uudessa maailmassa eikä Alma Torranin tragedia toistu. Silloin magi Judar kuitenkin saapuu paikalle ja julistaa, että Hakuryuu on surmannut äitinsä, Koun keisarinnan, joka paljastuu Al-Thamenin johtajaksi, Arbaksi. Judar itse kääntyi Al-Thamenia vastaan, kun sai tietää näiden surmanneen hänen vanhempansa ja siepanneet hänet lapsena, ja liittoutui Hakuryuun kanssa.

Alibaba ja Aladdin haluavat estää Koun suistumisen sisällissotaan, joten he suuntaavat Koun pääkaupunkiin Rakushouhun toiveenaan puhua Hakuryuulle, jotta tämä lopettaisi vallankaappauksensa. Tämä ei kuitenkaan toimi, ja kaksikko päätyy taisteluun Judaria ja Hakuryuuta vastaan. Hakuryuu saa uusien Belial-jinnivoimiensa ansiosta näennäisesti tapettua Alibaban, ja Judarkin näyttää kuolevan taistelun seurauksena. Alibaba ja Judar törmäävät kuitenkin toisiinsa maapallon toisella puolella, josta heillä kestää kaksi vuotta päästä takaisin kotiin. Hakuryuu taasen voittaa sisällissodan muita prinssejä vastaan Sindbadin avulla, mutta samalla Kou joutuu Sindbadin vaikutusvallan alle. Kougyokulle paljastuu, että Sindbad on voinut vakoilla Kouta hänen kauttaan siitä lähtien, kun käytti äänijinnin voimaa Kougyokuun.

Vuosi myöhemmin Hakuryuulle, Aladdinille ja Morgianalle paljastuu, ettei Arba olekaan kuollut. Sindbad myös liittoutuu Arban kanssa, joten kolmikko joutuu pakenemaan ja piiloutumaan. Silloin Hakuryuu asettaa Kougyokun Koun valtaistuimelle. Alibaban palatessa kaksi vuotta myöhemmin hän kohtaa muuttuneen maailman, sillä Sindbadin uusi maailmanjärjestys pohjautui vahvasti kansainväliseen kaupankäyntiin. Taikaesineistä oli myös tullut arkipäivää niillekin, joilla ei ollut omia taikavoimia. Alibaba menee Kouhun auttamaan Kougyokua, sillä Kou on tästä muutoksesta pahasti velkaantunut. Lopulta hän kohtaa jälleen Aladdinin, Morgianan ja Hakuryuun vuosien jälkeen.

Ilo ei kestä kauaa, sillä Sindbadilla on suuria suunnitelmia. Hän haluaa yltää Ugon luokse ulottuvuuksien väliin ja nousta jumalaksi, jotta voisi pakottaa maailmaan ikuisen rauhan. Jinniensä avulla hän saa voiman aivopestä kaikki maailmassa toivomaan, että maailma tuhottaisiin ja luotaisiin uudelleen ikuisen rauhan maailmaksi. Vain muutamat säästyvät loitsun vaikutukselta, mukaanlukien Alibaba, Aladdin, Hakuryuu ja Judar. Nelikko lähtee taistelemaan Sindbadia vastaan, mutta kun he saavat vakuutettua Sindbadin luopumaan suunnitelmistaan, tuonpuoleisesta uuteen maailmaan Sindbadin kautta kavunnut David ottaa loitsun haltuunsa. Silloin koko maailma liittyy yhdessä viimeiseen taisteluun estääkseen Davidin loitsua tuhoamasta maailmaa.

### Keskeiset hahmot

**Aladdin** (アラジン, *Arajin*)

Ääninäyttelijä: Kaori Ishihara
Nuori magi, joka haluaa oppia taikuutta ja uutta maailmasta. Hän pyrkii estämään Al-Thamenia tuhoamasta maailmaa.
**Alibaba Saluja** (アリババ・サルージャ, *Aribaba Sarūja*)

Ääninäyttelijä: Yuki Kaji
Balbaddin prinssi, joka haluaa pelastaa kotimaansa kansalaiset ja turvata heidän vapautensa.
**Morgiana** (モルジアナ, *Morujiana*)

Ääninäyttelijä: Haruka Tomatsu
Entinen orja, joka yrittää löytää paikkansa maailmasta ja suojella rakkaitaan.
**Hakuryuu Ren** (練 白龍, *Ren Hakuryū*)

Ääninäyttelijä: Kensho Ono
Koun keisarikunnan prinssi, joka haluaa kostaa isänsä ja veljiensä kuoleman tappamalla äitinsä ja tuhoamalla keisarikunnan.
**Sindbad** (シンドバッド, *Shindobaddo*)

Ääninäyttelijä: Daisuke Ono
Karismaattinen ja voimakas Sindrian kuningas, jonka tavoitteena on saavuttaa maailmanrauhan keinolla millä hyvänsä.
**Judar** (ジュダル, *Judaru*)

Ääninäyttelijä: Ryohei Kimura
Koun keisarikunnan magi, joka kuului aluksi Al-Thameniin, mutta kääntyi lopulta järjestöä vastaan.
**Kougyoku Ren** (練 紅玉, *Ren Kōgyoku*)

Ääninäyttelijä: Kana Hanazawa
Pelokas nuori prinsessa, jonka suurin toive on auttaa kotimaataan parhaansa mukaan.
**Gyokuen Ren** (練 玉艶, *Ren Gyokuen*)

Ääninäyttelijä: Miki Itou
Al-Thamenin johtaja ja Hakuryuun äiti. Hän tappoi Hakuryuun isän ja veljet, ja hän pyrkii peittämään maailman pimeyteen kutsumalla alas taivaalta palvomansa mustan jumalan.
**David Jehoahaz Abraham** (ダビデ・ヨアズ・アブラヒム, *Dabide Yoazu Aburahimu*)

Voimakas noita, jolla on kyky nähdä kohtalon polut. Hän orjuutti lajeja entisessä maailmassa, ja pyrkii myöhemmin saavuttamaan jumalan voimat.
**Juonipaljastukset päättyvät tähän.**

Media
-----

### Manga

Magin kirjoitti ja kuvitti Shinobu Ohtaka. Sarjaa julkaistiin Shogakukanin lehdessä Weekly Shōnen Sunday 3. kesäkuuta 2009 alkaen. Lokakuussa 2015 manga siirtyi viimeiseen juonikaareensa. Elokuussa 2016 Ohtaka ilmoitti viimeisen juonikaaren olevan puolessa välissä. Sarja päättyi 11. lokakuuta 2017. Luvut julkaistiin 37 sarjakuvakirjana, joita julkaistiin 18. joulukuuta 2009 – 17. marraskuuta 2017.

Spin-off -sarjan nimeltään Magi: Adventure of Sinbad ensimmäinen osa julkaistiin lisämateriaalina animen ensimmäisen julkaisun yhteydessä. Siitä tehtiin myöhemmin kokonainen mangasarja, jota julkaistiin Weekly Shōnen Sundayssa 18. toukokuuta – 26. kesäkuuta 2013. Sen jälkeen se siirrettiin Shogakukanin nettisarjakuvasivuille Ura Sunday, jossa sitä julkaistiin 18. syyskuuta 2013 – 25. huhtikuuta 2018. Sarjan kirjoitti Ohtaka ja kuvitti Yoshifumi Ohtera.

### Anime

Animesovitus julkistettiin Shogakukanin Jisedai World Hobby Fair '12 Summer -tapahtuman nettisivuilla. A-1 Picturesin tuottamaa sarjaa näytettiin MBS/TBS -kanavalla sunnuntaisin viideltä iltapäivällä 7. lokakuuta 2012 – 31. maaliskuuta 2013. Tunnusmusiikkia sarjaan esittivät SID, Nogizaka46, Porno Graffitti ja Supercell.

Pian sarjan päättymisen jälkeen julkistettiin toinen tuotantokausi nimeltään *Magi: The Kingdom of Magic*. Sarjaa esitettiin samaan aikaan kuin ensimmäistä kautta 6. lokakuuta 2013 – 30. maaliskuuta 2014. Tunnusmusiikit esittivät SID, Aqua Timez, ViViD ja 9nine.

Spin-off -anime Magi: Adventure of Sinbad alkoi MBS-kanavalla huhtikuussa 2016. Suomessa se on julkaistu Netflixissä.

### Videopelit

Magista on tehty kaksi videopeliä Nintendo 3DS:lle: **Magi: Hajimari no Meikyū** (マギ はじまりの迷宮) ja **Magi: Aratanaru Sekai** (マギ 新たなる世界). Molemmat pelit tuotti Bandai Namco Games. Ensimmäinen julkaistiin Japanissa 21. helmikuuta 2013 ja toinen 13. helmikuuta 2014.

### Musikaali

Magista tehdyn musikaalinäytelmän ensi-ilta oli 3. kesäkuuta 2022. Musikaalin nimi on **Musical Magi: Dungeon kumikyoku** (ミュージカル「マギ」－迷宮組曲－). Sitä esitettiin Galaxy Theaterissa Tokiossa ja Morinomiya Piloti Hallissa Osakassa. Musikaalin on ohjannut Kotaro Yoshitani ja kirjoittanut Sayaka Asai.

Vastaanotto
-----------

| Arvostelut |
| --- |
| *Anime*Petteri Uusitalo | 3/3 |  |
| *Japan Pop*Janita Pitkänen | 5/5 |  |
|

Kesäkuun 2012 ensimmäisen 12 pokkarin 3 miljoonasta kappaleesta sarjan painosmäärät nousivat lokakuuhun, neljä kuukautta animesovituksen julkistamisen jälkeen, mennessä 6,5 miljoonaan ensimmäisen 14 pokkarin osalta. Lokakuussa 2013 sarjan kirjoja oli painettu yli 13 miljoonaa kappaletta. Toukokuuhun 2015 mennessä luvut olivat nousseet yli 18 miljoonaan, ja huhtikuuhun 2016 mennessä yli 23 miljoonaan. Japanissa Magi oli yhdeksänneksi parhaiten myynyt mangasarja vuonna 2012, neljänneksi vuonna 2013, kahdeksanneksi vuonna 2014, 20:nneksi vuosina 2015 ja 2016 ja kymmenenneksi viimeisenä julkaisuvuonnaan 2017. Sarja voitti parhaan shōnen-mangan palkinnon 59. Shogakukan Manga Awardsissa vuonna 2014. TV Asahin pitämässä Manga Sōsenkyo 2021 -äänestyksessä, johon vastasi 150 000 henkeä, Magi tuli 100 parhaan mangasarjan listalla sijalle 75.

IGN kutsui Magi: The Labyrinth of Magicia yhdeksi 2010-luvun parhaista animesarjoista.

Lähteet
-------

* Magi: The Labyrinth of Magic (manga), Anime News Network.
* Magi: The Labyrinth of Magic (anime), Anime News Network.

### Viitteet

1. ↑  Shonen Manga Magi: The Labyrinth of Magic officially ended after 8 years of serialisation *en-news.qoo-app.com*.  11.10.2017.   (englanniksi)
2. 1 2 3 4 5 6 7  Loo, Egan: Kaori Ishihara, Yuuki Kaji, Haruka Tomatsu Lead Magi Cast  30.9.2012. *Anime News Network*.   (englanniksi)
3. ↑  Aniplex of America Plans to Release Magi: The Kingdom of Magic on Complete DVD Sets  19.2.2015. *Anime News Network*.   (englanniksi)
4. ↑  Loo, Egan: Sumomomo's Ohtaka Launches Magi in Shōnen Sunday Mag  27.5.2009. *Anime News Network*.   (englanniksi)
5. ↑  Hodgkins, Crystalyn: Shinobu Ohtaka's Magi Fantasy Manga Enters Final Arc  19.9.2015. *Anime News Network*.   (englanniksi)
6. ↑  Pineda, Rafael Antonio: Magi Manga Is Halfway Through Final Arc  4.8.2016. *Anime News Network*.   (englanniksi)
7. ↑  「マギ」今号のサンデーで完結、次号「MAJOR 2nd」重大発表  11.10.2017. *Natalie*.   (japaniksi)
8. ↑  『マギ』、「少年サンデー」46号にて最終回!!8年間の大冒険に幕！  11.10.2017. *Shogakukan*.   (japaniksi)
9. ↑  マギ 1 *Shogakukan*.   (japaniksi)
10. ↑  マギ / ３７ *Shogakukan*.   (japaniksi)
11. ↑  Loveridge, Lynzee: Magi's 1st Blu-ray to Bundle Exclusive Sinbad Manga  20.10.2012. *Anime News Network*.   (englanniksi)
12. ↑  Loo, Egan: Magi's Sinbad Side Story Manga Becomes a Full Series  31.11.2013. *Anime News Network*.   (englanniksi)
13. ↑  「銀の匙」アニメポスターがサンデーに、マギ外伝は移籍  26.6.2018. *Natalie*.   (japaniksi)
14. ↑  「マギ」外伝、WEBマンガサイトの裏サンデーにて連載再開  17.9.2013. *Natalie*.   (japaniksi)
15. ↑  Pineda, Rafael Antonio: Magi: Adventure of Sinbad Spinoff Manga Ends  25.4.2018. *Anime News Network*.   (englanniksi)
16. ↑  Shinobu Ohtaka's Magi Fantasy Adventure Manga Gets TV Anime  18.6.2012. *Anime News Network*.   (englanniksi)
17. ↑  Loo, Egan: Magi - The Labyrinth of Magic's 4th Promo Streamed  12.9.2012. *Anime News Network*.   (englanniksi)
18. ↑  マギ The labyrinth of magic *Agency for Cultural Affairs*.   (japaniksi)
19. ↑  Loo, Egan: AKB48's 'Rival' Idol Group Nogizaka46 Sings Magi Ending  10.9.2012. *Anime News Network*.   (englanniksi)
20. ↑  Loo, Egan: Rock Band Porno Graffitti Performs Opening for Magi Anime  7.12.2012. *Anime News Network*.   (englanniksi)
21. ↑  Loveridge, Lynzee: Supercell Contributes Magi Anime's New Ending Theme  23.12.2012. *Anime News Network*.   (englanniksi)
22. ↑  Magi Anime Gets Sequel This Fall.  31.3.2013. *Anime News Network*.   (englanniksi)
23. ↑  Magi Anime's October Sequel Previewed in 1st Promo Video  4.8.2013. *Anime News Network*.   (englanniksi)
24. ↑  Loo, Egan: Magi Sequel to Premiere in October on Sundays at 5 P.M.  8.7.2013. *Anime News Network*.   (englanniksi)
25. ↑  マギ The kingdom of magic *Agency for Cultural Affairs*.   (japaniksi)
26. ↑  Loo, Egan: SID, Aqua Timez Perform 2nd Magi Season's Theme Songs  8.9.2013. *Anime News Network*.   (englanniksi)
27. ↑  Bolanos, Reina: ViViD, 9nine to Perform New Magi: Kingdom of Magic Theme Songs  21.12.2013. *Anime News Network*.   (englanniksi)
28. ↑  Ressler, Karen: Magi: Adventure of Sinbad Gets TV Anime  29.9.2015. *Anime News Network*.   (englanniksi)
29. ↑  Magi: Adventure of Sinbad Netflix Official Site *netflix.com*. Viitattu 10.4.2021.
30. ↑  Loo, Egan: Magi - The Labyrinth of Magic 3DS RPG's 1st Ad Streamed  3.12.2012. *Anime News Network*.   (englanniksi)
31. ↑  Nelkin, Sarah: Magi: Aratanaru Sekai 3DS Game's Promo Streamed  24.9.2013. *Anime News Network*.   (englanniksi)
32. ↑  Second "Magi" Game Hits 3DS in Japan on February 13  13.1.2014. *Crunchyroll*.   (englanniksi)
33. ↑  Nelkin, Sarah: Magi: Aratanaru Sekai 3DS Game Previewed in Promo  20.1.2014. *Anime News Network*.   (englanniksi)
34. ↑  Namco Bandai Showcases First ‘Magi: Aratanaru Sekai’ 3DS Game Promo  20.1.2014. *The Fandom Pos*t.   (englanniksi)
35. ↑  Mikikazu Komatsu: Shinobu Ohtaka's Magi: The Labyrinth of Magic Manga Gets Musical Adaptation in June 2022  23.3.2022. crunchyroll.com:  Crunchyroll. Viitattu 28.5.2022.  (englanniksi)
36. ↑  Uusitalo, Petteri: Magi – Tuhat ja yksi taikavoimaa.  *Anime*, 6/2013, s. 36–39.
37. ↑  Pitkänen, Janita: Magi – Ystävyyttä ja politiikkaa Tuhannen ja yhden yön maisemissa.  *Japan Pop*, 2/2014, s. 45.
38. ↑  Hodgkins, Crystalyn. "Magi Manga Print Circulation Doubles in 4 Months After Anime Announcement". *Anime News Network*. 16. lokakuuta 2012.
39. ↑  Loveridge, Lynzee. "Magi Manga Has 13 Million Copies in Circulation". *Anime News Network*. 18. lokakuuta 2013.
40. ↑  Pineda, Rafael Antonio. "Magi Manga Has 18 Million+ Copies in Print". *Anime News Network*. 14. toukokuuta 2015.
41. ↑  Shinobu Otaka's "Magi: The Labyrinth of Magic" Manga Ends Its Eight-Year Serialization Today" (Arkistoitu – Internet Archive). *Crunchyroll*. 11. lokakuuta 2017.
42. ↑  "10 Top-Selling Manga in Japan by Series: 2012". *Anime News Network*. 3. joulukuuta 2012.
43. ↑  "Top Selling Manga in Japan By Series: 2013". *Anime News Network*. 1. joulukuuta 2013.
44. ↑  "Top-Selling Manga in Japan by Series: 2014". *Anime News Network*. 1. joulukuuta 2014.
45. ↑  "Top-Selling Manga in Japan by Series: 2015". *Anime News Network*. 30. marraskuuta 2015.
46. ↑  "Top-Selling Manga in Japan by Series: 2016". *Anime News Network*. 1. joulukuuta 2016.
47. ↑  "Top-Selling Manga in Japan by Series: 2017". *Anime News Network*. 6. joulukuuta 2018.
48. ↑  Hodgkins, Crystalyn. "Magi, Kano-Uso, Zekkyō Gakkyū Win Shogakukan Manga Awards". *Anime News Network*. 21. tammikuuta 2014.
49. ↑  テレビ朝日『国民15万人がガチで投票!漫画総選挙』ランキング結果まとめ！　栄えある1位に輝く漫画は!?. *animate Times*. Animate. 3. tammikuuta 2021. (japaniksi)
50. ↑  "The Best Anime of the Decade (2010 - 2019)". *IGN*. 1. tammikuuta 2020.